SKRIFTLIG FORESPØRGSEL E-2963/01

af Ilda Figueiredo (GUE/NGL) til Kommissionen

(25. oktober 2001)

Om: Euro-Middelhavsaftale mellem EU og Egypten

I de tosidede handelsaftaler, der indgås af EU, er sektorerne for frugt og grøntsager, industriafgrøder og konservesindustrien de, som er mest påvirket af liberaliseringen af samhandelen. De nævnte sektorer har stor betydning for bruttoværditilvæksten og beskæftigelsen i den primære sektor i nogle medlemsstater, især i mange mål 1-regioner. Der er samtidig tale om sektorer, som har været hårdt ramt af indførslen fra tredjelande, hvad der har konsekvenser for beskæftigelsen og udviklingen i mange af EU's regioner. EU har netop undertegnet en Euro-Middelhavsaftale med Egypten med nye toldnedsættelser og -fritagelser, som også rammer de nævnte sektorer.

På denne baggrund bedes Kommissionen forelægge listen over toldfritagelser inden for sektorerne for frugt og grøntsager, industriafgrøder og konservesindustrien. Desuden bedes Kommissionen oplyse, om den har foretaget nogen undersøgelse af de sociale og økonomiske konsekvenser af denne nye liberaliseringsrunde? I bekræftende fald med hvilke resultater? Påtænker Kommissionen i tilfælde af indkomsttab at indføre en godtgørelsesordning? Hvordan sikres princippet om fællesskabspræference i disse sektorer, som i mange tilfælde har fungeret som bytteobjekt over for andre produkter, navnlig industrivarer?

Svar afgivet på Kommissionens vegne af Franz Fischler

(20. december 2001)

Det ærede medlem opfordres til at konsultere en nyligt udgivet publikation, der omhandler centrale områder vedrørende partnerskabet mellem EU og Egypten(1) det ærede medlem og Parlamentets sekretariat har fået tilsendt et eksemplar direkte. Kapitel II i publikationen giver et overblik både over landbrugsdelen i aftalen mellem parterne og alle de indrømmelser, som henholdsvis Fællesskabet og Egypten har givet angående handel med landbrugsvarer. Endvidere indeholder brochuren oplysninger om udviklingen i handelen med landbrugsvarer mellem de to parter fra 1998 til 2000.

I 1997 gennemførte Kommissionen en undersøgelse af virkningen af Fællesskabets indrømmelser ikke bare til Egypten, men til alle Middelhavslandene, som blev fremlagt for Rådet i en endelig udgave i slutningen af samme år(2).

Associeringsaftalerne mellem EU og de respektive partnere i Barcelona-processen herunder Egypten skal ses i sammenhæng med Barcelona-erklæringen af 27.-28. november 1995. En af de tre søjler i Barcelona-erklæringen er den gradvise indførelse af frihandel mellem Fællesskabet og dets partnere samt imellem partnerne. Hvad angår landbrugsområdet, så hedder det i Barcelona-erklæringen, at handel med landbrugsvarer skal liberaliseres gradvist gennem gensidig præferenceadgang parterne imellem med udgangspunkt i de traditionelle varestrømme, for så vidt som de forskellige landbrugspolitikker gør det muligt og under fornøden hensyntagen til de resultater, der er opnået under forhandlingerne om den almindelige overenskomst om told og udenrigshandel (GATT). Formålet med hele processen er, at skabe en situation hvor alle føler sig tilgodeset, så der kommer gang i handelen mellem parterne, og der er derfor ikke grund til at overveje nogen form for kompensation til landbrugerne.

Endelig vil Kommissionen gerne forsikre det ærede medlem om, at aftalen mellem Fællesskabet og Egypten om landbrugssektoren på ingen måde er indgået med det formål at kompensere for resultater, der er opnået i andre sektorer. I stedet anses landbrugsaftalen for at være gunstig for operatørerne i både Fællesskabet og Egypten.

(1) 25 years and beyond, the European Union & Egypt in partnership. Europa-Kommissionens delegation i Egypten.

(2) KOM(97) 477 endelig udg.